Borgmester i Rebild Kommune, Jesper Greth, mistede tidligere i dag sin kollega i partiet Venstre og kommunens viceborgmester, efter han meddelte sin udmelding af partiet . - Det er jeg rigtig ærgerlig over. Jeppe har været en rigtig god Venstre-mand. Han har jo selv en historik i minkerhverv, og jeg kan godt forstå ham. Det kommer simpelthen for tæt på i forhold til hans egen integritet. Jeg ser ham stadig som en del af gruppen, selvom han formelt set ikke er det, siger Jesper Greth. Ifølge ham, er det dog ikke partiet, der har det store forklaringsproblem. - At sige, det er Venstre som helhed, der sætter sin troværdighed på spil, er måske lige at stramme den. Men det er klart, man rører ved nogle af vores kerneværdier, og det er ikke godt. Tvivler på formandens planer Hvad der er vigtigere end en advokatundersøgelse af minksagen, har borgmesteren svært ved at forestille sig og retter ligesom sine kolleger også kritik mod partiets formand. - Jeg synes, det er problematisk, at man på den måde går på kompromis med retssikkerhed og -principper. Jeg er godt klar over, at det er en svær forhandling, og jeg er ikke imod, at vi går i regering. Det, tror jeg, er bedst for Danmark, men jeg havde håbet på, at en advokatundersøgelse kunne være en del af aftalen, siger han og fortsætter: - Vi kommer til at have en statsminister, som vi ikke ved om, har brudt loven eller ej. Alligevel lader han tvivlen komme Jakob Ellemann-Jensen til gode og håber, at mandagens bestyrelsesmøde kan bidrage til nye perspektiver på sagen, selvom han har svært ved at forestille sig, hvordan det kan gavne partiet og samfundet. - Det er stadig et stort spørgsmål, hvad det er for nogle markante aftryk, som Venstre forhåbentlig kan sætte i regeringsgrundlaget. - Skal man diskutere, om der er noget, som kan opveje retssikkerhed, så kan man godt blive i tvivl om det.

Referat:
Borgmesteren mener ikke, at det er partiet, som sætter sin troværdighed på spil.